****

**Монгол Улсын ОҮИТБС-ын 2016 оны буюу 11 дүгээр нэгдсэн тайлангийн Хараат бус хянан нэгтгэгчид ТАН эвслээс өгөх санал**

**2017.06.05 Улаанбаатар хот**

2016 оны ОҮИТБС-ыг тайлангийн цар хүрээ, хамрах асуудлыг тодорхойлох талаар иргэний нийгмийн байгууллагуудтай тусгайлан уулзалт хийж санал хүсэлтийг авах талаар санаачилга гарган ажиллаж байгаад талархал илэрхийлэхийн хамт дараах саналыг хүргүүлж байгааг хүлээн авна уу. Бид эдгээр саналуудыг бэлтгэхийн тулд Хянан нэгтгэгчийн зүгээс санаачилсан уулзалтын дараа ОҮИТБС-ын Үндэсний зөвлөл, Ажлын хэсэг дэх ТАН эвслийн гишүүдтэй тусгайлан уулзалт хийж, ОҮИТБС-ын шинэ стандарт, 2015 оны нэгтгэл тайлан, түүнийг бэлтгэх явцад ТАН эвслээс Хараат бус хянан нэгтгэгчид өгч байсан тайлан болон Баталгаажуулалтын үр дүн, өгсөн зөвлөмжид тулгуурлан боловсрууллаа.

Эдгээр саналуудтай холбоотой нэмэлт тодруулга бусад мэдээллийг өгөхдөө баяртай байх болно.

1. **Ерөнхий санал**

* ОҮИТБС-ын 2016 оны тайланг бэлтгэхдээ Баталгаажуулалтын зөвлөмжийг хэрэгжүүлэхэд онцгой анхаарахын хамт шинэ стандартын шаардлагыг бүрэн үзэх. Ялангуяа гэрээний ил тод байдал, ашиг хүртэгч эздийн ил тод байдал, төслөөр тайлагнах шаардлагуудын хэрэгжилтийг хангахад анхаарч, холбогдох дүгнэлт, зөвлөмжийг өгөх

1. **Эдийн засагт оруулж буй хувь нэмэр**

* Олборлох салбарын эдийн засагт оруулж буй хувь нэмрийг байгалийн нөөцийн төрөл тус бүрээр үзүүлэхдээ дараах байдлаар ангилан авч үзэж тайланд тусгах:
* Ашигт малтмал: Ашигт малтмалын төрлүүд дотроос зэс, алт, мөнгө, төмрийн хүдэр гэх мэт эдийн засагт дорвитой нөлөөлөл үзүүлдэг буюу стратегийн ач холбогдолтой ашигт малтмалын ордуудад хамаарах ашигт малтмалын төрлүүдийг онцгойлон авч үзэх
* Газрын тос
* Байгалийн хий
* Түгээмэл тархацтай ашигт малтмал: Түгээмэл тархацтай ашигт малтмалаас байгаль орчин, орон нутгийн иргэдийн эрх ашиг, эрүүл мэндэд үзүүлэх нөлөө нь их боловч өнөөг хүртэл төрийн хяналт сул, мэдээлэл хомс байсаар байна. Ялангуяа түгээмэл тархацтай ашигт малтмалын тусгай зөвшөөрөл эзэмшигчдийн ОҮИТБС-ын тайланд хамрагдах байдал маш хангалтгүй энэ салбарын мэдээлэл нь ил тод байдлын санаачилгын хүрээнд төдийлөн ил тод болж чадахгүй байна. Ийм учраас түгээмэл тархацтай ашигт малтмалын олборлолтоос эдийн засагт оруулж буй хувь нэмрийг тодорхой хэмжээнд үнэлэн зохих мэдээллийг тайланд тусгах нь чухал байна. Ингэснээр энэ салбарын эдийн засагт оруулж буй хувь нэмрийг түүний нийгэм, байгаль орчны сөрөг нөлөөлөлтэй харьцуулан дүн шинжилгээ хийж, төрийн бодлого, хууль тогтоомжийг сайжруулах боломж бүрдэнэ гэж үзэж байна.
* Бичил уурхайн үйл ажиллагаанаас эдийн засагт оруулж буй хувь нэмрийг тайланд тусгах. Хэдийгээр бичил уурхайн салбар, тэр дундаа олборлон борлуулсан бүтээгдэхүүн, ажиллах хүч, төлсөн татвар хураамжийн мэдээлэл нь төдийлөн найдвартай бус (мэдээлэл нь баталгаатай бус) байж болох ч наад зах нь төрийн холбогдох байгууллагуудад байгаа бичил уурхайн тоо баримт, мэдээллийг тайланд тусгах нь зүйтэй. Түүнчлэн мэдээлэл найдвартай бус байж болох шалтгаан, үндэслэл, түүнийг арилгахтай холбоотой дүгнэлт зөвлөмжийг тайланд тусгах нь зүйтэй.
* Эрдэс баялгийн салбарын эдийн засагт оруулах хувь нэмрийг үнэлэхэд зөвхөн олборлох борлуулсан бүтээгдэхүүн, экспорт, төлсөн татвар, төлбөр, хураамжийн хэмжээнд үндэслэх нь учир дутагдалтай юм. Иймээс эрдэс баялгийн салбарт тусгай зөвшөөрөл эзэмшигчтэй гэрээний үндсэн дээр хамтран ажиллаж байгаа, оператор, туслан гүйцэтгэгч болон ханган нийлүүлэгч компаниудын мэдээлэл, эрдэс баялгийн салбар дахь ажлын байр, ажиллах хүчний тоо хэмжээ зэрэг эдийн засгийн бусад дагалдах (шууд бус үр нөлөө) эерэг, сөрөг нөлөөллийг судалж үнэлэх.
* Эрдэс баялгийн салбарт импортоор орж байгаа бараа бүтээгдэхүүн, техник тоног төхөөрөмж, гадаадын ажиллах хүчний мэдээллийг бусад салбараас ялган авч тайланд тусгах
* Нийгмийн даатгалын санд олборлох үйлдвэрлэл эрхлэгч компаниудаас төвлөрүүлсэн шимтгэлийн орлогыг компани тус бүрээр гаргах.

1. **Тусгай зөвшөөрлийн мэдээллийн ил тод байдал, мэдээллийн чанар, үнэн зөв байдал**

* Тусгай зөвшөөрлийг сонгон шалгаруулалтаар олгох болон тусгай зөвшөөрөл олгох боломжтой талбайг тогтоон нийтэд зарлахтай холбоотой бодлого, дүрэм журам, тэдгээрийн хэрэгжилтийн үйл явцыг тайланд тусгах. Түүнчлэн дээрх үйл явц, ялангуяа тусгай зөвшөөрлийг сонгон шалгаруулалтаар олгоход баримтлах журам, бусад эрх зүйн баримт бичгүүдийг ил тод байдал, сайн засаглалын шалгуураар үнэлж, энэхүү үйл явцад иргэний нийгмийн оролцоо, хөндлөнгийн хяналтыг бий болгох талаар тодорхой зөвлөмж өгөх. Ингэхдээ газрын тос, байгалийн хий, цацраг идэвхт ашигт малтмалын тусгай зөвшөөрөл олгох үйл явцын ил тод байдалд онцгой анхаарал хандуулах.
* Тусгай зөвшөөрлийн өргөдлийн тоо, огноо, талбайн солбицол, өргөдлийг шийдвэрлэсэн үйл явц, ялангуяа орон нутгийн захиргаанаас санал авах мэдэгдлийн огноо, ирсэн хариу, түүний огноог тайланд тусгах. Цаашид эдгээр мэдээллийг ил тод болгох талаар тодорхой зөвлөмж өгөх.
* Сонгон шалгаруулалтаар тусгай зөвшөөрөл олгох зориулалтаар талбай зарласан шийдвэр, түүний огноо, тогтоосон талбай, сонгон шалгаруулалтад тавигдах шаардлага, шалгуур үзүүлэлт, хурлын тэмдэглэл, эцсийн шийдвэрийн мэдээллийг тайланд тусгах.
* Сонгон шалгаруулалтын хорооны бүрэлдэхүүн, тэдгээрт тавигдах шаардлага, тухайн сонгон шалгаруулалтад оролцсон гишүүдийн дэлгэрэнгүй мэдээллийг тайланд тусгах.
* Олгосон тусгай зөвшөөрлийн хөдөлгөөний мэдээллийн нэгдсэн хүснэгтийг ил тод болгох. Ингэхдээ нээлттэй мэдээллийн стандартын дагуу боловсруулалт хийж ашиглах, харьцуулан судлах бололцоотой болгох, ОҮИТБС-ын нэгтгэл тайлан дээрх мэдээллийн линкийг зааж өгөх.
* Газрын тос, цацраг идэвхт ашигт малтмалын тусгай зөвшөөрлийн мэдээллийн ил тод байдалд ашигт малтмалын тусгай зөвшөөрлийн ил тод байдалтай ижил түвшний шаардлага тавих
* Хууль тогтоомж зөрчиж олгогдсон тусгай зөвшөөрлүүдийн мэдээлэл, тэдгээрийг олгосон үйл явцад дүн шинжилгээ хийж тайланд тусгах. (Зарим нэг зөрчлийн тухай мэдээ, баримтыг ТАН эвслээс өгөх боломжтой).
* НҮБ-ын Хөгжлийн хөтөлбөр болон Транспарэнси Интернэшнл зэрэг байгууллагуудаас 2016-2017 онд хэрэгжүүлсэн уул уурхайн салбар болон тусгай зөвшөөрөл олгох үйл явц дахь авлигын эрсдэлийн үнэлгээний төслийн тайлантай танилцаж, авлига , ашиг сонирхлын эрсдэл, тэдгээрийн шалтгаан нөхцөлийг арилгахтай холбоотой дүгнэлт зөвлөмжийг тайланд тусгах.
* Захиргааны ерөнхий хууль хэрэгжиж эхэлсэн 2017 оны 7 дугаар сарын 1-ний өдрөөс хойш тусгай зөвшөөрөл олгосон үйл явцад иргэдийн оролцоо буюу уг хуульд заасан Сонсох ажиллагааны журмыг хэрхэн хэрэгжүүлсэн байдалд дүн шинжилгээ хийж, түүний хэрэгжилтийг хангах талаар тодорхой дүгнэлт зөвлөмж өгөх.

1. **Эрдэс баялгийн салбар дахь төрийн оролцоо**

* Төрийн болон орон нутгийн өмчит компанийн ил тод байдлын тайланг бие даасан бүлэг болгож оруулах. Үүнд:
* Эрдэнэс МГЛ ХК түүний хараат болон охин компаниудын мэдээлэл, түүнчлэн Эрдэнэт үйлдвэр, Шивээ-Овоо, Багануур, Мон-Атом ХК-ийн өмчлөлийн бүтцэд 2016 онд гарсан өөрчлөлтүүдийг зураглалаар үзүүлж, тэдгээртэй холбоотой шийдвэрүүдийг ил тод болгох.
* Дээрх шийдвэрүүдийн хууль ёсны байдалд дүн шинжилгээ хийж, холбогдох дүгнэлт зөвлөмжийг тайланд тусгах.
* Төрийн болон орон нутгийн өмчит компаниудын концессын гэрээ, бараа, ажил үйлчилгээ худалдан авалт буюу ханган нийлүүлэгчид, тэдгээртэй байгуулсан гэрээ, түүний дагуу хийсэн төлбөрийн мэдээллийг ил болгох. Энэ хүрээнд Төрийн болон орон нутгийн өмчөөр бараа, ажил үйлчилгээ худалдан авах тухай хууль болон Шилэн дансны хуулийн хэрэгжилтийг үнэлж, холбогдох дүгнэлт зөвлөмжийг тайланд тусгах.
* Бараа ажил үйлчилгээ худалдан авахтай холбоотой төрийн өмчит компаниудын дотоод дүрэм журмыг ил тод болгох.
* Төрийн болон орон нутгийн өмчит компанийн оператор, туслан гүйцэтгэгч компаниудын мэдээлэл, тэдгээртэй байгуулсан гэрээг ил тод болгох
* Төрийн болон орон нутгийн өмчит компаниудын хувьцаа эзэмшигчдийн нэр, хаяг, тэдгээрийн эзэмшлийн хувь хэмжээ, түүнд орсон өөрчлөлтийн мэдээллийг ил тод тайланд тусгах.
* Төрийн болон орон нутгийн өмчит компаниудын ТУЗ-ийн гишүүдийн нэр, ажил албан тушаал, ажлын хаяг зэрэг мэдээллийг Эрдэнэс МГЛ ХК болон бусад компани гэсэн ангиллаар гаргаж, тайланд тусгах.
* Төрийн болон орон нутгийн өмчит компанийн ТУЗ-ийн гишүүдийн цалин, урамшуулал, үзүүлсэн хөнгөлөлт, томилолтын зардлын охин компани тус бүрээр гаргаж, тайланд тусгах
* Төрийн болон орон нутгийн өмчит компанийн ТУЗ-ийн Хараат бус гишүүдийг томилох үйл явц, тавих шаардлага, түүнтэй холбоотой дүрэм журмыг ил тод болгож, ил тод байдлыг хангах чиглэлээр дүн шинжилгээ хийж, холбогдох зөвлөмжийг өгөх.
* Төрийн болон орон нутгийн өмчит компаниудын жилийн төсөв, санхүүгийн тайлан, аудитын дүгнэлтийг ил тод болгох.
* Төрийн өмчит компаниудын хөрөнгө оруулалтын нөхцөл, компани болон төр хоорондын шилжүүлэг, тэдгээртэй холбоотой гэрээ хэлцэл, шийдвэрийг ил тод болгох
* Төрийн болон орон нутгийн өмчит компаниудын цэвэр ашиг, түүнээс ноогдол ашиг тооцох, хуваарилах аргачлал, дүрэм журам, түүний хэрэгжилтийг тайланд тусгах. Тухайлбал, Эрдэнэс Тавантолгой ХК ногдол ашиг хуваарилбал улсын төсөв орох уу, эсхүл Эрдэнэс МГЛ ХК-д орох уу, Эрдэнэс МГЛ ХК-ийн хуваарилсан ногдол ашгийн хэдэн хувь нь төсөвт ордог, түүнийг хэрхэн тооцдог гэх мэт асуудлуудыг тодруулж тайланд тусгах

1. **Төлбөр орлогын мэдээлэл**

* Олборлосон, борлуулсан бүтээгдэхүүний хэмжээний мэдээ баримтыг АМНАТ болон бусад орлогын татвартай нь харьцуулан тулгаж баталгаажуулах.
* Төрийн байгууллагуудын мэдээллийн хоорондын зөрүү, тэдгээрийн шалтгааныг тодорхойлж, түүнийг арилгахтай холбоотой дүгнэлт зөвлөмжийг тайланд тусгах.

1. **Мэдээллийн баталгаажуулалт**

* Аж ахуйн нэгжийн санхүүгийн аудитад тавигдах шаардлага, түүнтэй холбоотой МУ-ын хууль тогтоомж, тэдгээрийн хоорондын уялдаа холбоо, үр нөлөөг бусад улс орны туршлагад тулгуурлан дүн шинжилгээ хийж, сайжруулах зөвлөмж өгөх.
* ОҮИТБС-ын мэдээллийг статистикийн сар, улирал, жилийн дүн мэдээтэй холбох боломжийг судлан зөвлөмж өгөх
* Компаниудын аудитын дүгнэлтийг нь аудит хийсэн санхүүгийн тайлантай нь тулган шалгах замаар аудитын тайлангийн үнэн зөв байдал, чанарыг үнэлэх. Ингэхдээ түүвэр байдлаар тодорхой компаниудыг сонгон авч болох юм.
* Үндэсний аудитын газар төрийн болон орон нутгийн өмчит компанид хийсэн хяналт шалгалт, тэдгээрийн дүгнэлтийг ил тод болгох. Энэ талаарх зөвлөмжийг тайланд тусгах.
* Төрийн байгууллагуудын тайлан мэдээний үнэн зөв байдалд үнэлэлт дүгнэлт өгөх. Ингэхдээ ОҮИТБС-ын тайланд гаргаж өгсөн мэдээг тухайн байгууллагын мэдээллийн сан дахь үндсэн эх сурвалжтай нь тулган шалгах. Үүнийг мөн түүвэр байдлаар сонголт хийж шалгаж болох юм. Тухайлбал, БОАЖЯ-аас гаргаж өгсөн байгаль орчны нөхөн сэргээлтийн барьцаа хөрөнгийн төвлөрүүлэлт, түүний зарцуулалтын мэдээлэл нь байнга зөрүүтэй байдгийг шалгах гэх мэт.
* Олборлох үйлдвэрлэлийн нягтлан бодох бүртгэлийн стандарт батлах тухай ЗГ-ын тогтоолыг үзэх, түүнийг 2017 оны тайланд хэрэглэх талаа зөвлөмж өгөх.

1. **Ашигт хүртэгч эздийн мэдээллийн ил тод байдал**

* Ашиг хүртэгч эздийн мэдээллийн ил тод байдлыг хангах чиглэлээр Нээлттэй нийгэм форумаас хийсэн, аж ахуйн нэгж, тусгай зөвшөөрөл, хөрөнгө, эрхийн бүртгэлийн хууль тогтоомж, тогтолцоонд хийсэн үнэлгээний тайлан, түүнд үндэслэсэн хийгдсэн олон удаагийн хэлэлцүүлгүүдийн үр дүнг судлан тайланд холбогдох зөвлөмжийг тусгах. <http://eitimongolia.mn/mn/node/4913>
* ОҮИТБС-ын тайлангийн хүрээнд тусгай зөвшөөрөл эзэмшигчдээс өгсөн эздийн мэдээллийн үнэн бодит байдлыг баталгаажуулах үүднээс Авлигатай тэмцэх газарт буй Хөрөнгө оруулгын мэдүүлэгтэй тулган нягтлах.
* Ашиг хүртэгч эздийн ил тод байдлыг хангах Замын зураг, түүний хэрэгжилтийг хангахтай холбоотой зөвлөмжийг тайланд тусгах.

1. **Гэрээний ил тод байдал**

* Байгаль орчны нөхөн сэргээлт хийх тусгай зөвшөөрлийг Байгаль орчин, ногоон хөгжил, аялал жуулчлалын яамнаас авсан аж ахуйн нэгжүүд, тэдгээрийн байршил, үйл ажиллагаа явуулж буй аймаг, сум, эздийн мэдээлэл, орон нутагтай байгуулсан Нөхөн сэргээлтийн гэрээнүүдийн мэдээллийг тайланд тусгах. Эдгээр гэрээ нь Нийгмийн хариуцлагын гэрээ, байгаль орчныг нөхөн сэргээх гэрээ, эвдэрсэн газрыг нөхөн сэргээх гэрээ гэх мэтээр орон нутагт янз бүрээр нэрлэгдсэн байж болохыг анхаарах.
* Орон нутгийн хөгжлийн сан болон бусад санд олборлох салбараас орсон орлогын хэмжээ дүн, зориулалтын мэдээллийг татан авч тайланд оруулах. Гэхдээ энэ жилдээ Говь Алтай, Баянхонгор, Төв, Өвөрхангай, Архангай аймгуудаас эхлэх. Нэг аймагт ойролцоогоор 1-2 суманд ийм үйл ажиллагаа явагдаж байгаа тул эдгээр 5 аймгийг багтаах.
* Тайланд тусгах гэрээний мэдээллийн агуулгыг нэмэх. ОҮИТБС-ын 2013 оны нэгдсэн тайлангийн Хавсралт 14-т тусгасан мэдээллийн төрөл, агуулга төдийлөн хангалтгүй байгаа тул гэрээ байгуулах, хэрэгжилтийг дүгнэх, хянахад орон нутгийн иргэд, иргэний нийгмийн байгууллагыг оролцуулсан эсэх, оролцуулсан бол ямар хэлбэрээр оролцуулсан тухай мэдээлэл.
* Бүтээгдэхүүн хуваах гэрээний загварыг 2015 онд Засгийн газраас шинэчлэн батлахдаа нууцлалын заалтыг хассан билээ. Гэсэн хэдий ч 2015 оноос хойш буюу шинэ загварын дагуу хийгдсэн Бүтээгдэхүүн хуваах гэрээнүүдийг ил тод болгох асуудал дээр хойрго хандаж байгаа талаар тайланд тусгаж, тодорхой зөвлөмж өгөх.
* Гэрээний ил тод байдлыг хангахад 2017 оноос хэрэгжиж байгаа Захиргааны ерөнхий хууль хэрхэн нөлөөлөх талаар тайланд тусгах. Нээлттэй нийгэм форумаас хийсэн судалгааны тайланг <http://forum.mn/index.php?sel=news&obj_id=5246> сайтаас авч үзнэ үү.
* Одоо ид өрнөж байгаа Гацууртын ордын Хөрөнгө оруулалтын гэрээ, Орд ашиглах гэрээ, Орон нутгийн хамтын ажиллагааны гэрээний хэлэлцээрийн үйл явцад ил тод байдлын зүгээс үнэлэлт (Захиргааны ерөнхий хуулийн Сонсох ажиллагааны журмыг үндэслэн) өгч, холбогдох зөвлөмжийг тайланд тусгах.

1. **Дэд бүтэц, бартерын гэрээ**

* Уул уурхайн салбарт хийгдэж буй Концессын болон бартерын солилцооны гэрээнүүдийг нээлттэй болгох. Ингэхдээ мөнгөн дүнгийн хэмжээгээр босго тогтоох. КПМЖ-ээс (2014 оны өгөгдөл мэдээгээр олборлох үйлдвэрлэл эрхлэгч компаниудын улсын төсвийн орлогод оруулж буй хувь хэмжээгээр ангилж 109 болон 205 гэсэн хоёр ялгаатай хянан баталгаа хийхээр) гаргасан ангиллын дундаж буюу 500 саяас 1 тэр бум гэсэн дундажтай жишиж үзэн 500 сая төгрөгөөс дээш хөрөнгө оруулалттай концессийн болон бартерийн гэрээнүүдийн жагсаалт, гэрээний үндсэн нөхцөл, оролцогч талууд, ЗГ-аас дэнчинд тавьсан нөөц баялаг, орлогын балансад эзлэх хувь хэмжээ зэрэг дэлгэрэнгүй мэдээллийг нээлттэй болгох.

1. **Нийгмийн зайлшгүй зардал**

* Нийгмийн зайлшгүй зардал гэж юуг ойлгох талаар тайлбар өгөх. ОҮИТБС-ын стандарт болон 2013 оны тайланд нийгмийн хөрөнгө оруулалт гэсэн нэр томьёог ашигласан байна. Иймд тайланд хэрэглэх нэр томьёог нэр мөр хэрэглэх буюу стандарт, өмнөх жилийн тайлангуудад ашигласан нэр томьёог хэрэглэх, энэ талаар нэгдсэн шийдэлд хүрч, шийдвэр гаргахыг ОҮИТБС-ын Ажлын хэсэгт зөвлөмж өгөх.

1. **ОҮИТБС-ын тайлангийн маягтыг сайжруулах чиглэлээр**

* Хандивыг маягтад хамруулан авч үздэг. Гэхдээ хөрөнгө оруулалт уу, хандив уу, компанийн үүрэгт зайлшгүй гаргах зардал уу гэдгийг ялгаж харах боломжгүй байдаг. Иймээс энэ жилийн тайланг урьдахаас илүү сайжруулах үүднээс эдгээрийг ялгах боломжтойгоор мэдээлэл авч харуулах боломжийг судлах, энэ талаар зөвлөмж гаргах
* Төсвийн шинжтэй зарцуулалт байгаа эсэх, байгаа бол тайлагнах материаллаг босго, орон нутгийн шилжүүлэг, төлбөр гэдгийг хэрхэн ойлгох, тэдгээрийн тайланд тусгах материаллаг босгыг тодорхойлох гэх мэт асуудлаар ОҮИТБС-ын Ажлын хэсэг шийдвэр гаргах шаардлагатай байгаа талаар зөвлөмж өгөх.
* Ашигт малтмалын нөөц ашигласны төлбөрийн орлогыг компани тус бүрээр гаргах, ингэхдээ аль аймагт ажилладаг компани хэдийг төвлөрүүлснийг харах боломжтойгоор боловсруулж харуулах. Үүнд үндэслэн 2016 оны 01 сарын 01-ээс хэрэгжиж эхлэх Төсвийн тухай хуулийн 60-р зүйлд оруулсан нэмэлт өөрчлөлтүүдийг хэрэгжүүлэхтэй холбоотой зөвлөмж өгөх. Учир нь дээрх нэмэлт өөрчлөлттэй холбоотойгоор орон нутгийн төсөв, орон нутгийн хөгжлийн санд ихээхэн хэмжээний мөнгөн хөрөнгө орох магадлалтай байгаа атал түүнийг үр нөлөөтэй зарцуулах хариуцлага, чадавх орон нутагт төдийлөн бүрдээгүй байна. Иймд тухайн сум, аймагт аль компанийн аль төслөөс хэчнээн хэмжээний төлбөр орлого орсон, түүнийг хэрхэн захиран зарцуулж байгаад хяналт тавих боломжийг иргэд, төрийн бус байгууллагад олгоход анхаарах хэрэгтэй байна.

1. **Эрх зүйн орчин**

* 2016 онд эрдэс баялгийн салбарын эрх зүйн орчинд гарсан дараах өөрчлөлтүүд, тэдгээрээс салбарын хөгжил, ил тод байдалд үзүүлэх эерэг сөрөг нөлөөлөлд хийсэн дүн шинжилгээ, холбогдох зөвлөмжийг тайланд тусгах. Үүнд:
* Төсвийн тухай хуулийн 60 дугаар зүйлд 2016 онд орсон нэмэлт өөрчлөлт
* Ирээдүйн өв сангийн тухай хууль
* Усны бохирдлыг төлбөрийн тухай хууль
* Захиргааны ерөнхий хууль
* Хууль тогтоомжийн тухай хууль
* Эрдэс баялгийн салбарын ил тод байдлын тухай хуулийн төслийн үйл явц
* Уул уурхайн тухай хуулийн төсөл, түүнд агуулагдах ил тод байдлын заалтууд, тэдгээр нь ОҮИТБС-ын шинэ стандарттай хэрхэн нийцэж буй байдалд хийсэн дүн шинжилгээ, зөвлөмж. Ялангуяа, Уул уурхайн тухай хуулийн төслийн хамрах хүрээнээс шалтгаалан ил тод байдлыг хангахтай холбоотой заалтыг энэ хуульд тусгах нь ил тод байдлыг зөвхөн уул уурхайн салбараар хязгаарлаж, газрын тос, байгалийн хий, цацраг идэвхт ашигт малтмалын салбарын тусгай зөвшөөрөл эзэмшигчдийн ил тод байдлын тайлан гаргах үйл явцыг бууруулах эрсдэлтэй талаар онцлон дурдах. Үүнтэй холбоотойгоор ТАН эвслээс Уул уурхайн тухай хуулийн төсөлд өгсөн шүүмж, саналуудыг авч үзнэ үү. [www.forum.mn](http://www.forum.mn)
* Салбарын бодлого хөтөлбөр, төсөл, гарсан шийдвэрүүдийн мэдээлэл, шийдвэр гаргах дүрэм журмын хэрэгжилтийг үнэлэх. Тухайлбал, нийгэм, эдийн засаг, байгаль орчны нөлөөлөл, эрсдэл бүхий төсөл хөтөлбөрийг батлан гаргахад Байгаль орчны стратегийн үнэлгээ, хуримтлагдах нөлөөллийн үнэлгээ хийх тухай Байгаль орчинд нөлөөлөх байдлын үнэлгээний тухай хуулийн заалт, иргэдийн оролцоо, олон нийтийн хэлэлцүүлэг хийх тухай Захиргааны ерөнхий хууль болон Хөгжлийн бодлого, төлөвлөлтийн тухай хуулийн хэрэгжилтийг үнэлэх. Дээрх хуулиудыг эрдэс баялгийн салбарт хэрэгжүүлэх талаар тодорхой зөвлөмж өгөх.

1. **Бусад санал**

* Иргэдэд зориулсан хялбаршуулсан тайлан гаргах (Хураангуй тайлангаас тусдаа) Иргэнд зориулсан тайлангийн мэдээллийг инфографик,  харьцуулсан дүрслэл гэх мэт энгийн ойлгомжтой хэлбэрээр боловсруулах.
* Тайланд хамрагдах компаниудыг эрсдэлд суурилсан аргаар сонголт хийхийн давуу болон сул талыг үнэлсэн тайлбар мэдээллийг тайланд тусгах.

**ТАН ЭВСЭЛ**